Мырзэкъанымрэ Беслъэнеймрэ дунейпсо зэхьэзэхуэм щытокIуэ
Мэзкуу дэт «Вегас» хьэщIэщым дыгъэгъазэм и 5-м щекIуэкIащ Iэпщэрыбанэ зэзауэхэмкIэ Чемпионхэм я лигэм и финал зэхьэзэхуэр. Абы фIы дыдэу зыкъыщагъэлъэгъуащ Къэбэрдей-Балъкъэрым щыщ спортсменхэм.
Нэхъ хьэлъэхэм я зэпэщIэтыныгъэм Мырзэкъан Азэмэт хьэрхуэрэгъу къыщыхуэхъуащ Дагъыстэным щыщ Омаров Курбан. АрщхьэкIэ зэзауэм и етIуанэ Iыхьэм Омаровым и лъакъуэр игъэузыжри, утыкум икIыжын хуей хъуащ. Техническэ нокауткIэ текIуэныгъэр Мырзэкъаным къыхуагъэфэщащ.
Зи хьэлъагъыр килограмм 80-м нэблагъэхэм я гупым Лигэм и чемпионым и дыщэ бгырыпхым щIэбэнащ Беслъэней Нурмухьэмэд. ЗэIущIэм и япэ Iыхьэр имыух щIыкIэ абы нокауткIэ къриудащ Узбекистаным къикIа спортсменыр икIи текIуэныгъэр зыIэригъэхьащ.
КъищынэмыщIауэ, Беслъэней Нурмухьэмэд къыхуагъэфэщащ «Зэхьэзэхуэм и спортсмен нэхъыфI» саугъэт щхьэхуэр.
Фигу къэдгъэкIыжынщи, Мырзэкъан Азэмэт Iэпщэрыбанэ зэзауэхэмкIэ дуней псом и абсолютнэ чемпионщ. Беслъэней Нурмухьэ-мэд а спорт лIэужьыгъуэ дыдэмкIэ щэнейрэ дунейпсо чемпионщ.
ЩIалэхэр ягъасэ Мамхэгъхэ Хьэчимрэ Iэдэмрэ, Бэрэгъун Зубер сымэ.
ЖЫЛАСЭ Замир.
